
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ

                                                                               Αθήνα, 14 Ιουνίου 2017

Αρ.πρ.: 6361/14-06-2017
Ε Ρ Ω Τ Η Σ Η

Προς

Κύριο Υπουργό Υγείας

ΘΕΜΑ: «Βελτίωση των υπηρεσιών προς τους καρκινοπαθείς στο νοσοκομείο της Ρόδου και άμεση ανάγκη λειτουργίας αυτόνομου ογκολογικού τμήματος και ακτινοθεραπευτικού εργαστηρίου»
Κύριε Υπουργέ,
Οι καρκινοπαθείς είναι η πλέον ευαίσθητη ομάδα ασθενών, η οποία χρήζει ειδικής φροντίδας.

Στα Δωδεκάνησα και στο Νότιο Αιγαίο εξακολουθεί να αποτελεί  ζητούμενο η λειτουργία αυτόνομου ογκολογικού τμήματος και ακτινοθεραπευτικού εργαστηρίου στο νοσοκομείο της Ρόδου.

Παρά το γεγονός ότι, εδώ και δύο χρόνια, ολοκληρώθηκε και παραδόθηκε η προμελέτη για το Ακτινοθεραπευτικό Εργαστήριο, αξίας 40.000€, δεν έχει υπάρξει καμία πρόοδος.

Το ίδιο ισχύει και για τη λειτουργία αυτόνομου ογκολογικού τμήματος στο νοσοκομείο της Ρόδου, με δεδομένο ότι το οργανόγραμμα του νοσοκομείου προβλέπει θέση Διευθυντή και δύο γιατρών.

Οι καρκινοπαθείς από τα Δωδεκάνησα αναγκάζονται να μετακινούνται, είτε προς την Αθήνα, είτε προς την Κρήτη, μαζί με τους συγγενείς που τους συνοδεύουν, με ό, τι αυτό σημαίνει σε έξοδα αλλά και ταλαιπωρία.

Έχω επανειλημμένως αναδείξει το πρόβλημα σε κοινοβουλευτικό επίπεδο με Ερωτήσεις. Συγκεκριμένα, στις 17 Μαρτίου 2016 σας είχα καταθέσει Επίκαιρη Ερώτηση για την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς (με αρ.πρ.:675/17.03.2016), η οποία και συζητήθηκε στις 14 Απριλίου 2016.

Επίσης, σε συνέχεια της προηγούμενης ερώτησης, στις 5 Οκτωβρίου 2016, σας καταθέσαμε μαζί με τον κ. Δημήτρη Κρεμαστινό, Ερώτηση (με αρ.πρ.89/5.10.2016) σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου. Στην Ερώτηση αυτή δεν υπήρξε απάντηση και έτσι από κοινού προχωρήσαμε σε αίτηση για τη συζήτηση της Ερώτησης στη Βουλή. Η ερώτηση συζητήθηκε, τελικά, στις 27 Φεβρουαρίου 2017.
Οι απαντήσεις που έχουμε λάβει από το Υπουργείο Υγείας δεν δίνουν λύση στο πρόβλημα.

Ακόμα και η τοποθέτηση ιατρού-ογκολόγου στο νοσοκομείο της Ρόδου, αντιμετωπίζει προβλήματα.

Όπως καταγγέλλει ο σύλλογος εργαζομένων του Νοσοκομείου, η ιατρός-ογκολόγος δεν έχει δικό της αυτόνομο χώρο για να εξετάζει τους ασθενείς και συστεγάζεται σε κοινόχρηστο γραφείο.

Με δεδομένο ότι το νοσοκομείο της Ρόδου διαθέτει κτιριακές υποδομές, είναι απορίας άξιον γιατί η διοίκηση του νοσοκομείου δεν έχει διαμορφώσει ειδικό χώρο προκειμένου να δέχεται και να περιθάλπει η ιατρός τους καρκινοπαθείς. 

Είναι, επίσης, σαφές ότι το κλίμα έντασης που έχει δημιουργήσει η διοίκηση του νοσοκομείου με γιατρούς, νοσηλευτές και προσωπικό δεν συμβάλλει στην εύρυθμη λειτουργία του.
Κατόπιν των ανωτέρω

Ερωτάται ο Κύριος Υπουργός
1. Εάν προτίθεται να συστήσει στη Διοίκηση του Νοσοκομείου της Ρόδου να βελτιώσει το επίπεδο εξυπηρέτησης των καρκινοπαθών, δημιουργώντας τις κατάλληλες συνθήκες με την παραχώρηση ειδικού χώρου στην ιατρό-ογκολόγο προκειμένου να μπορεί να προσφέρει τις υπηρεσίες της.

2. Εάν το Υπουργείο προτίθεται να αναλάβει πρωτοβουλία για την ολοκλήρωση της μελέτης του Ακτινοθεραπευτικού Εργαστηρίου του Ογκολογικού Τμήματος του Γενικού Νοσοκομείου Ρόδου, με συγκεκριμένο χρονοδιάγραμμα υλοποίησης και εκτέλεσης;

3. Εάν το Υπουργείο Υγείας προτίθεται να δημιουργήσει αυτόνομο ογκολογικό τμήμα και να προχωρήσει στην προκήρυξη των μόνιμων θέσεων γιατρών που προβλέπονται από το Οργανόγραμμα;

